
RAPORT DE SPECIALITATE
privind propunerea de aprobare a preluării reţelelor de alimentare cu apă şi canalizare proprietatea SC GATEWAY CONSTRUCTION SRL, includerea acestora în domeniul public al Municipiului Timişoara, 
 completarea Anexei V la Contractul de Delegare  a serviciilor publice de alimentare cu apă şi de canalizare  către  operatorul regional AQUATIM   S.A

Având în vedere Expunerea de motive a Primarului Municipiului Timişoara şi Proiectul de hotărâre privind propunerea de aprobare a preluării în domeniul public al Municipiului Timişoara şi  completarea Anexei V la Contractul de Delegare  a serviciilor publice de alimentare cu apă şi de canalizare,  către  operatorul regional AQUATIM   S.A
Facem următoarele precizări:
În contextul dezvoltării locale atât din punct de vedere al proiectelor de interes public cât şi al celor private şi ţinând cont de faptul că lucrările publice nu pot fi corelate cu necesităţile individuale, tot mai multe persoane juridice sau fizice  decid să execute pe cheltuială proprie reţele de alimentare cu apă sau canalizare , atât extinderi cât şi branşamenete şi racorduri.
Astfel pentru a susţine efortul depus de terţi, pentru a facilita cetăţenilor municipiului accesul cât mai rapid la reţele de utilităţi şi pentru a genera costuri cât mai mici pentru preluarea lucrărilor în domeniul public al municipiului Timişoara considerăm oportună preluarea reţelelor de alimentare cu apă şi de canalizare executate de terţi pe domeniul public.
SC GATEWAY CONSTRUCTION SRL prin adresa nr. 22 din 23.10.2018 înregistrată la Primăria Municipiului Timişoara cu nr. RE2018-002259/23.10.2018 a înaintat propunerea de renunţare în favoarea Primăriei Municipiului Timişorara  a reţelei de canalizare şi alimentare cu apă realizate din fondurile proprii pe strada Iuliu Podlipny şi Calea Urseni.
Lucrările agreate de către operatorul regional SC Aquatim SA, în baza autorizaţiei de construire emise de Primăria Municipiului Timişoara nr. 1378 din 27.10.2016 au fost executate de către  SC ROMTIM INSTAL SRL,  conform proiectului  nr. 3/201 .Acestea au fost  recepţionate ,valoarea declarată  în Procesul Verbal de recepţie la terminarea nr. 290 din 19.09.2018, respectiv din Centralizatorul financiar conform Actului adiţional nr. 1, fiind  de 377.825 lei +TVA. 
Lucrările contractate de către beneficiarul  SC GATEWAY CONSTRUCTION SRL pe domeniul public al Municipiului Timişoara trebuiesc integrate sistemelor publice de alimentare cu apă , respectiv canalizare.
Potrivit prevederilor Legii nr. 215 din 23 aprilie 2001a administraţiei publice locale art. 121,  alin.(3) donaţiile şi legatele cu sarcini pot fi acceptate numai cu aprobarea consiliului local sau, după caz, a consiliului judeţean, cu votul majorităţii consilierilor locali sau judeţeni, după caz, în funcţie.
Având în vedere renunţarea la dreptul de proprietate asupra  lucrărilor executate în baza Declaraţiei notariale în favoarea  Municipiului Timişoara , autentificată sub numărul 8468 din 27 noiembrie 2018 şi a Declaraţiei notariale în favoarea  Municipiului Timişoara , autentificată sub numărul 1402 din  11 martie 2019 se va propune preluarea cu titlu gratuit a reţelelor de alimentare cu apă şi canalizare, proprietatea SC GATEWAY CONSTRUCTION SRL  în vederea includerii acestora în domeniul public al Municipiului Timişoara.
În conformitate cu Legea nr. 213 /1998  privind bunurile proprietate publică,  domeniul public local al comunelor, oraşelor şi municipiilor este alcătuit din următoarele bunuri : reţelele de alimentare cu apă, canalizare, termoficare, staţiile de tratare şi epurare a apelor uzate, cu instalaţiile, construcţiile şi terenurile aferente.
Potrivit  prevederilor  art. 25 alin.3 din Legea nr. 51/2006 a serviciilor comunitare de utilităţi publice, bunurile proprietate publică a unităţilor administrativ-teritoriale utilizate pentru furnizarea/prestarea serviciilor de utilităţi publice pot fi date în administrare sau pot fi concesionate operatorilor în conformitate cu prevederile legale. 
După acceptarea dobândirii  în proprietatea publică ,  pentru continuarea procedurii aceste bunuri  vor fi transmise   spre  administrare şi exploatare,  pe perioada delegării gestiunii, în baza contractului de delegare a gestiunii nr. 932 din 19.01.2010 încheiat între Asociația de Dezvoltare Intercomunitară apă-canal Timiş şi AQUATIM S.A.
Faţă de cele prezentate mai sus, se consideră oportună şi necesară acceptarea lucrărilor de extindere reţea apă şi canal, branşamente apă şi racorduri canal, executate de către SC ROMTIM INSTAL SRL, având ca beneficiar SC GATEWAY CONSTRUCTION SRL, includerea acestora în domeniul public al Municipiului Timişoara, transmiterea acestora spre administrare şi folosinţă , precum şi completarea Anexei V la Contractul de Delegare  a serviciilor publice de alimentare cu apă şi de canalizare,  către  operatorul regional AQUATIM   S.A.
Având în vedere prevederile legale expuse în prezentul raport, apreciem că proiectul de hotărâre privind propunerea de aprobare a preluării în domeniul public al Municipiului Timişoara şi  completarea Anexei V la Contractul de Delegare  a serviciilor publice de alimentare cu apă şi de canalizare,  către  operatorul regional AQUATIM   S.A, îndeplineşte  condiţiile pentru a fi supus dezbaterii şi aprobării plenului consiliului local. 

